Europa brand te midde van hittegolfStrandgangers in Arcachon aan die suidweste van Frankryk aanskou die bosbrande. (Foto: Thibaud Mortiz/AFP) Die suidweste van Europa het Saterdag die sesde dag van ŉ somerhittegolf ingegaan wat sedert vroeër vandeesweek verwoestende bosbrande ontketen het. Brandbestryders in Frankryk, Portugal, Spanje asook Griekeland spook om bosbrande te blus wat reeds duisende hektaar grond verwoes het en die lewens van ŉ aantal brandbestryders geëis het. Met weervoorspellers wat waarsku dat sommige lande volgende week rekord‑ hoë temperature kan verwag, lyk dit egter asof dié brande nie vinnig gaan end kry nie. ŉ Vliegtuig wat brande in die noorde van Portugal help bestry het, het Vrydag neergestort en die lewe van sy vlieënier geëis. ŉ Dag vroeër is twee brandbestryders dood toe ŉ brandbestrydingshelikopter in die see by Griekeland neergestort het. Tientalle bosbrande woed intussen steeds in verskillende dele van Europa. “Die brand is steeds nie onder beheer nie,” het Ronan Leaustic, ŉ amptenaar van Arcachon in die suidweste van Frankryk, gesê nadat brandbestryders sedert Dinsdag spook om twee bosbrande geblus te kry wat reeds 9 000 hektaar verwoes het. Weervoorspellers in Frankryk het vroeër gesê dat temperature Saterdag tussen 35 °C en 40 °C sal wees, met ŉ nuwe hitterekord wat Maandag verwag word. Owerhede in die Franse Alpe het ook stappers wat Mont Blanc, Europa se hoogste berg, wil uitklim, aangemoedig om hul staptogte uit te stel weens herhaalde rotsstortings wat deur die “uitsonderlike droë klimaatstoestande” veroorsaak word. Dié oproep kom nadat ŉ gedeelte van Italië se grootste Alpe-gletser vroeër vandeesmaand meegegee het en stukke ys en rotse teen die berg laat neerstort het. Altesame 11 mense is tydens die voorval dood. In Portugal het die meteorologiese instituut temperature van sowat 42 °C voorspel wat na verwagting eers teen die einde van volgende week sal begin daal. Die land het egter Saterdag se effe laer temperature as die rekord‑ hoë temperatuur van 47 °C wat Donderdag aangeteken is, tot hul voordeel gebruik deur ŉ laaste groot brand in die noorde van die land te probeer blus. “Die risiko van brande bly nog baie hoog,” het André Fernandes, hoof van burgerlike verdediging, gewaarsku. “Dit is ŉ naweek waartydens almal uiters waaksaam moet wees.” Een brand in die suide van die land het owerhede genoop om ŉ gedeelte van die snelweg wat Madrid met die Portugese hoofstad Lissabon verbind, af te sper. Die brande het ook reeds duisende hektaar in die Spaanse streek Extremadura verskroei. In Griekeland het burgerlike verdediging gehaas om vlamme te blus wat op die Mediterreense eiland Kreta woed. Britse owerhede het ook Saterdag ŉ noodvergadering gehou oor die buitengewoon warm weer en burgers aangemoedig om nie onnodig rond te reis of in die son te kom nie.